               EURÓPAI BIZOTTSÁG
            Brüsszel, 2020.11.12.
            COM(2020) 735 final
            2020/0326(NLE)
            Javaslat
            A TANÁCS HATÁROZATA
            az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás által létrehozott vegyes bizottságban a megállapodás szociális biztonsági rendszerek koordinációjáról szóló II. mellékletének módosítása tekintetében az Európai Unió által képviselendő álláspontról
            (EGT-vonatkozású szöveg)

               INDOKOLÁS

               1.A javaslat tárgya

               E javaslat tárgya az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás (szociális biztonsági rendszerek koordinációjáról szóló) II. mellékletének módosítására vonatkozó határozat tervezett elfogadásával kapcsolatban az Európai Unió által a vegyes bizottságban képviselendő álláspont meghatározásáról szóló határozat.

               2.A javaslat háttere

               2.1.Az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás

               1999-ben egyrészről az Európai Közösség és tagállamai, másrészről Svájc kétoldalú megállapodást kötöttek a személyek szabad mozgásáról, amely 2002. június 1-jén lépett hatályba (lásd: HL L 114., 2002.4.30., 6. o.). A megállapodást eredetileg hétéves időtartamra kötötték, amely 2009. május 31-én ért véget. A 2009. február 8-i svájci népszavazás eredményeként a megállapodást határozatlan időre meghosszabbították.

               A megállapodás lefekteti

                  a személyeknek az Európai Unió és Svájc területe közötti szabad mozgására vonatkozó elvet

               . A megállapodás kölcsönös jogot biztosít az uniós polgárok és a svájci állampolgárok számára az egymás területére való belépéshez, az egymás területén való tartózkodáshoz, fizetett munka végzéséhez, önálló vállalkozói tevékenység folytatásához, valamint a munkaviszonyuk megszűnését követő maradáshoz.

               E megállapodás II. melléklete foglalkozik a szociális biztonsági rendszerek koordinációjával.

               2.2.A vegyes bizottság

               A megállapodás 14. cikke a két fél képviselőiből álló vegyes bizottságot hoz létre, amely a megállapodás kezeléséért és megfelelő alkalmazásáért felelős. A vegyes bizottság feladata a megállapodásnak való megfeleléssel kapcsolatos viták rendezése. A megállapodásban meghatározott esetekben határozatokat hoz. A vegyes bizottság közös megegyezéssel hozza meg határozatait.

               A vegyes bizottság határoz a megállapodás egyes mellékleteit érintő esetleges módosításokról. A megállapodás 18. cikke értelmében a vegyes bizottság módosíthatja a megállapodás II. mellékletét.

               A 2002/309/EK határozat
                  1
                2. cikke úgy rendelkezik, hogy az Uniónak a vegyes bizottság határozataira vonatkozó álláspontját a Bizottság javaslata alapján a Tanács határozza meg. E célból a Bizottság előterjeszti az Unió által a vegyes bizottságban képviselendő álláspontról szóló tanácsi határozatra irányuló javaslatot.

               2.3.A vegyes bizottság tervezett jogi aktusa

               A vegyes bizottságnak határozatot kell elfogadnia a megállapodás szociális biztonsági rendszerek koordinációjáról szóló II. mellékletének módosításáról (a továbbiakban: a tervezett jogi aktus).

               A II. melléklet módosításait a vegyes bizottság határozatával kell elfogadni, és azok a határozatot követően azonnal hatályba léphetnek.

               A tervezett jogi aktus célja a szociális biztonsági jogok kölcsönös védelmének biztosítása azon egyesült királysági állampolgárok, hontalan személyek és menekültek, valamint családtagjaik és túlélő hozzátartozóik számára, akik a kilépésről rendelkező megállapodás 126. cikkében meghatározott átmeneti időszak végén olyan, határokon átnyúló helyzetben vannak vagy voltak, amely egyidejűleg érinti a megállapodás egy vagy több szerződő felét és az Egyesült Királyságot.

               3.Az Unió által képviselendő álláspont

               Nagy-Britannia és Észak-Írország Egyesült Királyságának (a továbbiakban: Egyesült Királyság) az Európai Unióból való kilépése következtében a megállapodás az Európai Unió és az Európai Atomenergia-közösség, valamint az Egyesült Királyság között létrejött, a kilépésről rendelkező megállapodás (a továbbiakban: kilépésről rendelkező megállapodás) 126. cikkében meghatározott átmeneti időszak végén az Egyesült Királyság tekintetében hatályát veszti.

               A megállapodás 23. cikke értelmében a magánszemélyek által szerzett jogokat a megállapodás felmondása nem érinti, és a szerződő felek közös megegyezéssel határoznak a még csak részlegesen megszerzett jogokkal kapcsolatban szükséges teendőkről.

                  A kilépésről rendelkező megállapodás 33. cikke kimondja, hogy a kilépésről rendelkező megállapodás III. címét Svájc állampolgáraira is alkalmazni kell, feltéve, hogy Svájc az Egyesült Királysággal az uniós polgárokra vonatkozó, az Európai Unióval pedig az Egyesült Királyság állampolgáraira vonatkozó megfelelő megállapodásokat kötött és alkalmaz.

                  Az Egyesült Királyság és Svájc között létrejött, az Egyesült Királyság Európai Unióból és a személyek szabad mozgásáról szóló megállapodásból való kilépését követően a polgárokat megillető jogokról szóló megállapodás (a továbbiakban: állampolgári jogokról szóló megállapodás) 26. cikkének b) pontja kimondja, hogy az említett megállapodás III. részének rendelkezéseit az uniós polgárokra is alkalmazni kell, feltéve, hogy az Unió az Egyesült Királysággal a svájci állampolgárokra vonatkozó, Svájccal pedig az Egyesült Királyság állampolgáraira vonatkozó megfelelő megállapodásokat kötött és alkalmaz.

               Ezért a szociális biztonsági jogok kölcsönös védelmét biztosítani kell azon egyesült királysági állampolgárok, hontalan személyek és menekültek, valamint családtagjaik és túlélő hozzátartozóik számára, akik a kilépésről rendelkező megállapodás 126. cikkében meghatározott átmeneti időszak végén olyan, határokon átnyúló helyzetben vannak vagy voltak, amely egyidejűleg érinti a megállapodás egy vagy több szerződő felét és az Egyesült Királyságot.

               Mindezek alapján a megállapodás (szociális biztonsági rendszerek koordinációjáról szóló) II. mellékletének javasolt módosításai – amelyeket a csatolt vegyes bizottsági határozattervezet tartalmaz – foglalkoznak a fent ismertetett tárggyal.

               A vegyes bizottság csatolt határozattervezete a vegyes bizottság általi elfogadásának napján lép hatályba, és a kilépésről rendelkező megállapodás 126. cikkében meghatározott átmeneti időszak végétől alkalmazandó.

               4.Jogalap

               4.1.Eljárási jogalap

               4.1.1.Alapelvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  2
               .

               4.1.2.A jelen esetre történő alkalmazás

               A vegyes bizottságot megállapodás, nevezetesen az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás hozta létre.

               A vegyes bizottság által elfogadandó jogi aktus joghatással bíró jogi aktus. A megállapodás 14. és 18. cikkének megfelelően a tervezett jogi aktus a nemzetközi jog szerint kötelező érvényű lesz.

               A tervezett jogi aktus nem egészíti ki és nem is módosítja a megállapodás intézményi keretét. Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Alapelvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik csak járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt anyagi jogalapra kell alapozni.

               Valamely, egyidejűleg több cél elérésére irányuló vagy több elválaszthatatlan és egymáshoz viszonyítva nem járulékos jellegű összetevőt magában foglaló tervezett jogi aktus esetében az EUMSZ 218. cikkének (9) bekezdése szerinti határozat anyagi jogalapját kivételesen a különböző vonatkozó jogalapok fogják képezni.

               4.2.2.A jelen esetre történő alkalmazás

               A tervezett jogi aktus a szociális biztonság és a hatáskörök biztosítása területén követ célkitűzéseket és tartalmaz elemeket. A tervezett jogi aktus ezen elemei elválaszthatatlanok és egymáshoz viszonyítva nem járulékos jellegűek.

               Ezért a javasolt határozat anyagi jogalapja a következő rendelkezésekből áll: az Európai Unió működéséről szóló szerződés 48. és 352. cikke.

               4.3.Következtetés

               A javasolt határozat jogalapja az EUMSZ 48. és 352. cikke, összefüggésben annak 218. cikke (9) bekezdésével.

               5.A tervezett jogi aktus kihirdetése

               Mivel a vegyes bizottság jogi aktusa módosítani fogja a megállapodás II. mellékletét, elfogadását követően helyénvaló kihirdetni az Európai Unió Hivatalos Lapjában.

               2020/0326 (NLE)

               Javaslat

               A TANÁCS HATÁROZATA

               az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás által létrehozott vegyes bizottságban a megállapodás szociális biztonsági rendszerek koordinációjáról szóló II. mellékletének módosítása tekintetében az Európai Unió által képviselendő álláspontról

               (EGT-vonatkozású szöveg)

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 48. és 352. cikkére, összefüggésben annak 218. cikke (9) bekezdésével,

               tekintettel a Svájci Államszövetséggel létrejött hét megállapodás
                  3
                megkötéséről szóló, 2002. április 4-i 2002/309/EK, Euratom tanácsi és − a tudományos és műszaki együttműködésről szóló megállapodás tekintetében − bizottsági határozatra és különösen annak 2. cikkére,

               tekintettel az Európai Bizottság javaslatára,

               mivel:

               (1)Az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás (a továbbiakban: a megállapodás) 2002. június 1-jén lépett hatályba.

               (2)A megállapodás 18. cikke alapján a vegyes bizottság határozhat – többek között – a megállapodás II. mellékletének módosításáról.

               (3)A megállapodás Nagy-Britannia és Észak-Írország Egyesült Királyságára (a továbbiakban: Egyesült Királyság) való alkalmazása az Egyesült Királyság Európai Unióból való kilépése következtében megszűnik.

               (4)A megállapodás 23. cikke értelmében a magánszemélyek által szerzett jogokat a megállapodás felmondása nem érinti, és a szerződő felek közös megegyezéssel határoznak a még csak részlegesen megszerzett jogokkal kapcsolatban szükséges teendőkről.

               (5)Ezért a szociális biztonsági jogok kölcsönös védelmét biztosítani kell azon egyesült királysági állampolgárok, valamint családtagjaik és túlélő hozzátartozóik számára, akik a kilépésről rendelkező megállapodás 126. cikkében meghatározott átmeneti időszak végén olyan, határokon átnyúló helyzetben vannak vagy voltak, amely egyidejűleg érinti a megállapodás egy vagy több szerződő felét és az Egyesült Királyságot.

               (6)A vegyes bizottságban az Unió által képviselendő álláspontnak az e határozat mellékletét képező határozattervezeten kell alapulnia,

               ELFOGADTA EZT A HATÁROZATOT:

               1. cikk

               Az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás szociális biztonsági rendszerek koordinációjáról szóló II. mellékletének javasolt módosításával kapcsolatban a vegyes bizottságban az Unió által képviselendő álláspontnak az e határozathoz csatolt vegyes bizottsági határozattervezeten kell alapulnia.

               2. cikk

               Ez a határozat az elfogadásának napján lép hatályba.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Tanács és – a tudományos és műszaki együttműködésről szóló megállapodás tekintetében – a Bizottság 2002/309/EK, Euratom határozata.

                     (2)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (3)

                        HL L 114., 2002.4.30., 1. o.

    ---documentbreak---

               EURÓPAI BIZOTTSÁG
            Brüsszel, 2020.11.12.
            COM(2020) 735 final
            MELLÉKLET
            a következőhöz:
            JavaslatA TANÁCS HATÁROZATA
            az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás által létrehozott vegyes bizottságban a megállapodás szociális biztonsági rendszerek koordinációjáról szóló II. mellékletének módosítása tekintetében az Európai Unió által képviselendő álláspontról

               MELLÉKLET

               Az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás által létrehozott vegyes bizottság .../... határozattervezete

               (...)

               a megállapodáshoz tartozó, a szociális biztonsági rendszerek koordinációjáról szóló II. melléklet módosításáról

               A VEGYES BIZOTTSÁG,

               tekintettel az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodásra
                  1
                (a továbbiakban: a megállapodás) és különösen annak 14. és 18. cikkére,

               mivel:

               (1)A megállapodás Nagy-Britannia és Észak-Írország Egyesült Királyságára (a továbbiakban: Egyesült Királyság) való alkalmazása az Egyesült Királyság Európai Unióból való kilépése következtében megszűnik.

               (2)A megállapodás 23. cikke értelmében a magánszemélyek által szerzett jogokat a megállapodás felmondása nem érinti, és a szerződő felek közös megegyezéssel határoznak a még csak részlegesen megszerzett jogokkal kapcsolatban szükséges teendőkről.

               (3)Az Európai Unió és az Európai Atomenergia-közösség, valamint az Egyesült Királyság között létrejött, kilépésről rendelkező megállapodás (a továbbiakban: a kilépésről rendelkező megállapodás) 33. cikke kimondja, hogy a kilépésről rendelkező megállapodás második részének III. címét Izland, a Liechtensteini Hercegség, a Norvég Királyság és Svájc állampolgáraira is alkalmazni kell, feltéve, hogy ezek az országok az Egyesült Királysággal az uniós polgárokra vonatkozó, az Európai Unióval pedig az Egyesült Királyság állampolgáraira vonatkozó megfelelő megállapodásokat kötöttek és alkalmaznak.

               (4)Az Egyesült Királyság és Svájc között létrejött, az Egyesült Királyság Európai Unióból és a személyek szabad mozgásáról szóló megállapodásból való kilépését követően a polgárokat megillető jogokról szóló megállapodás (a továbbiakban: állampolgári jogokról szóló megállapodás) 26. cikkének b) pontja kimondja, hogy az említett megállapodás III. részének rendelkezéseit az uniós polgárokra is alkalmazni kell, feltéve, hogy az Unió az Egyesült Királysággal a svájci állampolgárokra vonatkozó, Svájccal pedig az Egyesült Királyság állampolgáraira vonatkozó megfelelő megállapodásokat kötött és alkalmaz.

               (5)A szociális biztonsági jogok kölcsönös védelmét biztosítani kell azon egyesült királysági állampolgárok, valamint családtagjaik és túlélő hozzátartozóik számára, akik a kilépésről rendelkező megállapodás 126. cikkében meghatározott átmeneti időszak végén olyan, határokon átnyúló helyzetben vannak vagy voltak, amely egyidejűleg érinti a megállapodás egy vagy több szerződő felét és az Egyesült Királyságot,

               A KÖVETKEZŐKÉPPEN HATÁROZOTT:

               1. cikk

               A megállapodás II. melléklete az e határozat mellékletében foglaltak szerint módosul.

               2. cikk

               Ez a határozat angol, bolgár, cseh, dán, észt, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven készült, valamennyi nyelvi változat egyformán hiteles.

               3. cikk

               Ez a határozat a vegyes bizottság általi elfogadásának napján lép hatályba, és a kilépésről rendelkező megállapodás 126. cikkében meghatározott átmeneti időszak végétől alkalmazandó.

               Kelt ………………,

                     a vegyes bizottság részéről

                     az elnök

                     a titkárok

               Melléklet

               Az egyrészről az Európai Közösség és tagállamai, másrészről a Svájci Államszövetség közötti, a személyek szabad mozgásáról szóló megállapodás II. melléklete a következőképpen módosul:

               1.A 3. cikk a következőképpen módosul:

               Az (1) bekezdésben a „jegyzőkönyv” helyébe az „I. jegyzőkönyv” lép.

               A (2) bekezdésben a „jegyzőkönyv” helyébe az „I. jegyzőkönyv” lép.

               2.A szöveg a 3. cikk után egy új 4. cikkel egészül ki:

               „4. cikk

               (1) Az e megállapodás alapján az Egyesült Királyság Európai Unióból való kilépésének következményeként a magánszemélyek által szerzett jogok védelmére vonatkozó szabályokat e melléklet II. jegyzőkönyve állapítja meg.

               (2) A II. jegyzőkönyv e melléklet elválaszthatatlan részét képezi.”

               3.A C. szakasz után a „Jegyzőkönyv” cím helyébe az „I. jegyzőkönyv” cím lép.

               4.A szöveg az I. jegyzőkönyv után egy új II. jegyzőkönyvvel egészül ki:

               „A megállapodás II. mellékletéhez tartozó II. jegyzőkönyv a személyek szabad mozgásáról

               FIGYELMBE VÉVE, hogy az Európai Unió és az Európai Atomenergia-közösség, valamint Nagy-Britannia és Észak-Írország Egyesült Királysága között létrejött, kilépésről rendelkező megállapodás (a továbbiakban: a kilépésről rendelkező megállapodás) 33. cikke kimondja, hogy a kilépésről rendelkező megállapodás második részének III. címét Izland, a Liechtensteini Hercegség, a Norvég Királyság és Svájc állampolgáraira is alkalmazni kell, feltéve, hogy ezek az országok Nagy-Britannia és Észak-Írország Egyesült Királyságával az uniós polgárokra vonatkozó, az Európai Unióval pedig az Egyesült Királyság állampolgáraira vonatkozó megfelelő megállapodásokat kötöttek és alkalmaznak,

               FIGYELMBE VÉVE, hogy a Nagy-Britannia és Észak-Írország Egyesült Királysága és Svájc között létrejött, a polgárokat az Egyesült Királyság Európai Unióból és a személyek szabad mozgásáról szóló megállapodásból való kilépését követően megillető jogokról szóló megállapodás 26. cikkének b) pontja kimondja, hogy az említett megállapodás III. részének rendelkezéseit az uniós polgárokra is alkalmazni kell, feltéve, hogy az Unió Nagy-Britannia és Észak-Írország Egyesült Királyságával a svájci állampolgárokra vonatkozó, Svájccal pedig az Egyesült Királyság állampolgáraira vonatkozó megfelelő megállapodásokat kötött és alkalmaz,

               FELISMERVE, hogy biztosítani kell a szociális biztonsági jogok kölcsönös védelmét azon egyesült királysági állampolgárok, valamint családtagjaik és túlélő hozzátartozóik számára, akik az átmeneti időszak végén olyan, határokon átnyúló helyzetben vannak vagy voltak, amely egyidejűleg érinti a személyek szabad mozgásáról szóló megállapodás egy vagy több szerződő felét és Nagy-Britannia és Észak-Írország Egyesült Királyságát.

               1. CIKK

               Fogalommeghatározások és hivatkozások

               (1) E jegyzőkönyv alkalmazásában a következő fogalommeghatározásokat kell alkalmazni:

               a)
                     „kilépésről rendelkező megállapodás”: a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás
                  2
               ;

               b)
                     „állampolgári jogokról szóló megállapodás”: a Nagy-Britannia és Észak-Írország Egyesült Királysága és a Svájci Államszövetség között létrejött megállapodás a polgárokat az Egyesült Királyságnak az Európai Unióból és a személyek szabad mozgásáról szóló megállapodásból való kilépését követően megillető jogokról;

               c)
                     „a megállapodás hatálya alá tartozó államok”: az uniós tagállamok és Svájc;

               d)
                     „átmeneti időszak”: a kilépésről rendelkező megállapodás 126. cikkében említett átmeneti időszak;

               e)
                     a 883/2004/EK rendelet
                  3
                1. cikkének és a 987/2009/EK rendelet
                  4
                1. cikkének fogalommeghatározásai.

               (2) E jegyzőkönyv alkalmazásában az e jegyzőkönyv által alkalmazandóvá tett uniós jogi rendelkezésekben szereplő, a tagállamokra és az illetékes tagállami hatóságokra való hivatkozásokat úgy kell érteni, hogy azok magukban foglalják az Egyesült Királyságot és annak illetékes hatóságait is.

               2. CIKK

               Személyi hatály

               (1) Ez a jegyzőkönyv a következő személyekre alkalmazandó:

               a)
                     az átmeneti időszak végén a megállapodás hatálya alá tartozó valamely állam jogszabályainak hatálya alá tartozó egyesült királysági állampolgárok, valamint családtagjaik és túlélő hozzátartozóik;

               b)
                     az átmeneti időszak végén a megállapodás hatálya alá tartozó valamely államban lakóhellyel rendelkező és az Egyesült Királyság jogszabályainak hatálya alá tartozó egyesült királysági állampolgárok, valamint családtagjaik és túlélő hozzátartozóik;

               c)
                     azon személyek, akik nem tartoznak az a) vagy b) pont hatálya alá, de egyesült királysági állampolgárok, akik az átmeneti időszak végén a megállapodás hatálya alá tartozó egy vagy több államban munkavállalóként vagy önálló vállalkozóként tevékenykednek, és akik a 883/2004/EK rendelet II. címe alapján az Egyesült Királyság jogszabályainak hatálya alá tartoznak, valamint családtagjaik és túlélő hozzátartozóik;

               d)
                     hontalan személyek és menekültek, akik a megállapodás hatálya alá tartozó valamely államban vagy az Egyesült Királyságban lakóhellyel rendelkeznek, és akik helyzete megfelel az a)–c) pontban leírt helyzetek valamelyikének, valamint családtagjaik és túlélő hozzátartozóik.

               (2) Az (1) bekezdésben említett személyekre mindaddig kiterjed e jegyzőkönyv hatálya, amíg megszakítás nélkül az e bekezdésben foglalt helyzetek valamelyikében maradnak, mely helyzet egyidejűleg érinti a megállapodás hatálya alá tartozó valamely államot és az Egyesült Királyságot.

               (3) Ez a jegyzőkönyv alkalmazandó azokra az egyesült királysági állampolgárokra is, akik nincsenek vagy már nincsenek az e cikk (1) bekezdésében említett helyzetek egyikében sem, de akik a kilépésről rendelkező megállapodás 10. cikkének vagy az állampolgári jogokról szóló megállapodás 10. cikkének a hatálya alá tartoznak, valamint családtagjaikra és túlélő hozzátartozóikra.

               (4) A (3) bekezdésben említett személyekre mindaddig kiterjed e jegyzőkönyv hatálya, amíg joguk van a kilépésről rendelkező megállapodás 13. cikkének vagy az állampolgári jogokról szóló megállapodás 12. cikkének hatálya alá tartozó valamely államban való tartózkodásra, vagy arra, hogy a kilépésről rendelkező megállapodás 24. vagy 25. cikkével vagy az állampolgári jogokról szóló megállapodás 20. cikkével összhangban a munkavégzésük helye szerinti államban dolgozzanak.

               (5) Amikor ez a cikk családtagokra és túlélő hozzátartozókra hivatkozik, e személyek csak annyiban tartoznak e jegyzőkönyv hatálya alá, amennyiben e minőségükben a 883/2004/EK rendelet jogokat és kötelezettségeket ruház rájuk.

               3. CIKK

               A szociális biztonsági rendszerek koordinálására vonatkozó szabályok

               (1) Az e jegyzőkönyv hatálya alá tartozó személyekre a személyek szabad mozgásáról szóló megállapodás 8. cikkében és e mellékletében, a 883/2004/EK rendeletben és a 987/2009/EK európai parlamenti és tanácsi rendeletben foglalt szabályok és célkitűzések alkalmazandók.

               (2) A megállapodás hatálya alá tartozó államok kellően figyelembe veszi a 883/2004/EK rendelettel létrehozott, az Európai Bizottság mellett működő, a szociális biztonsági rendszerek koordinációjával foglalkozó igazgatási bizottságnak (a továbbiakban: az igazgatási bizottság) az e mellékletben felsorolt határozatait és ajánlásait.

               4. CIKK

               A jegyzőkönyv hatálya alá tartozó különleges helyzetek

               (1) A következő szabályok alkalmazandók az ebben a cikkben meghatározott mértékben a következő helyzetekben, amennyiben azok a 2. cikk hatálya alá nem tartozó vagy már nem tartozó személyekhez kapcsolódnak:

               a)
                     e jegyzőkönyv hatálya alá tartoznak az Egyesült Királyság azon állampolgárai, valamint az Egyesült Királyságban lakóhellyel rendelkező azon hontalan személyek és menekültek, akik az átmeneti időszak vége előtt a megállapodás hatálya alá tartozó valamely állam jogszabályainak hatálya alá tartoztak, továbbá családtagjaik és túlélő hozzátartozóik a biztosítási, munkavállalói, önálló vállalkozói vagy tartózkodási időszakok – beleértve a 883/2004/EK rendelettel összhangban az ilyen időszakokból eredő jogokat és kötelezettségeket is – érvényesítése és összeszámítása céljából; az időszakok összeszámítása céljából az átmeneti időszak vége előtt és az után szerzett időszakokat is figyelembe kell venni, a 883/2004/EK rendeletnek megfelelően;

               b)
                     az Egyesült Királyság azon állampolgáraira, valamint az Egyesült Királyságban lakóhellyel rendelkező azon hontalan személyekre és menekültekre, akik az átmeneti időszak vége előtt engedélyt kértek arra, hogy a 883/2004/EK rendelet szerinti tervezett egészségügyi gyógykezelést kapjanak, a 883/2004/EK rendelet 20. és 27. cikkében foglalt szabályok a gyógykezelés végéig továbbra is alkalmazandók. A vonatkozó megtérítési eljárások a gyógykezelés végét követően is alkalmazandók. Az ilyen személyeket és a kísérő személyeket értelemszerűen megilleti az a jog, hogy a kilépésről rendelkező megállapodás 14. cikkének, valamint az állampolgári jogokról szóló megállapodás 13. cikkének megfelelően belépjenek a gyógykezelés helye szerinti államba, illetve onnan kilépjenek;

               c)
                     az Egyesült Királyság azon állampolgáraira, valamint az Egyesült Királyságban lakóhellyel rendelkező azon hontalan személyekre és menekültekre, akik a 883/2004/EK rendelet hatálya alá tartoznak, és akik az átmeneti időszak végén a megállapodás hatálya alá tartozó valamely államban vagy az Egyesült Királyságban tartózkodnak, a 883/2004/EK rendelet 19. és 27. cikkében foglalt szabályok továbbra is alkalmazandók tartózkodásuk végéig. A vonatkozó megtérítési eljárások a tartózkodás vagy gyógykezelés végét követően is alkalmazandók;

               d)
                     a 883/2004/EK rendelet 67., 68. és 69. cikkében foglalt szabályok – mindaddig, amíg a feltételek teljesülnek – továbbra is alkalmazandók a családi ellátásra való, az átmeneti időszak végén fennálló jogosultságra vonatkozóan az Egyesült Királyság állampolgárai, valamint az Egyesült Királyságban tartózkodó, az Egyesült Királyság jogszabályainak hatálya alá tartozó és az átmeneti időszak végén a megállapodás hatálya alá tartozó államok valamelyikében tartózkodó családtagokkal rendelkező hontalanok és menekültek esetében;

               e)
                     az e bekezdés d) pontjában foglalt helyzetekben minden olyan személyre, aki az átmeneti időszak végén családtagként a 883/2004/EK rendelet szerinti jogokkal – például természetbeni betegségi ellátáshoz való származtatott joggal – rendelkezik, az említett rendelet és a 987/2009/EK rendelet megfelelő rendelkezései mindaddig alkalmazandók, amíg teljesülnek az azokban meghatározott feltételek.

               (2) A 883/2004/EK rendelet III. címének 1. fejezetében szereplő, a betegségi ellátásokkal kapcsolatos rendelkezések alkalmazandók az e cikk (1) bekezdésének a) pontja alapján ellátásban részesülő személyek esetében.

               Ez a bekezdés értelemszerűen alkalmazandó a családi ellátásokra a 883/2004/EK rendelet 67., 68. és 69. cikke alapján.

               5. cikk

               Megtérítés, behajtás és beszámítás

               A 883/2004/EK rendelet és a 987/2009/EK rendelet megtérítésről, behajtásról és beszámításról szóló rendelkezései továbbra is alkalmazandók az olyan események vonatkozásában, amennyiben azok a 2. cikk hatálya alá nem tartozó személyekhez kapcsolódnak, amelyekre:

               a)
                     az átmeneti időszak vége előtt került sor; vagy

               b)
                     az átmeneti időszak végét követően kerül sor, és olyan személyekhez kapcsolódnak, akik az adott esemény bekövetkezésének időpontjában a 2. vagy a 4. cikk hatálya alá tartoztak.

               6. cikk

               Jogszabályi változások és kiigazítások

               (1) A (3) bekezdés ellenére az e jegyzőkönyvben a 883/2004/EK és a 987/2009/EK rendeletre vagy azok rendelkezéseire való hivatkozásokat az átmeneti időszak utolsó napján alkalmazandó, a személyek szabad mozgásáról szóló megállapodásban foglalt jogi aktusokra vagy rendelkezésekre való hivatkozásként kell értelmezni.

               (2) Amennyiben a 883/2004/EK és a 987/2009/EK rendeletet az átmeneti időszak vége után módosítják, vagy azok helyébe másik jogi aktus lép, az e jegyzőkönyvben az említett rendeletekre való hivatkozásokat a módosított rendeletekre vagy az azokat felváltó jogi aktusokra való hivatkozásként kell érteni az Unió tekintetében a kilépésről rendelkező megállapodás I. mellékletének II. részében, Svájc tekintetében pedig az állampolgári jogokról szóló megállapodás I. mellékletének II. részében felsorolt jogi aktusokkal összhangban.

               (3) A 883/2004/EK és a 987/2009/EK rendeletet e jegyzőkönyv alkalmazásában úgy kell tekinteni, hogy azok magukban foglalják az Unió tekintetében a kilépésről rendelkező megállapodás I. mellékletének III. részében, Svájc tekintetében pedig az állampolgári jogokról szóló megállapodás I. mellékletének III. részében felsorolt kiigazításokat.

               (4) E jegyzőkönyv alkalmazásában a (2) és (3) bekezdésben említett módosítások és kiigazítások azt a napot követő napon lépnek hatályba, amelyen a kilépésről rendelkező megállapodás I. mellékletének vagy az állampolgári jogokról szóló megállapodás I. mellékletének megfelelő módosításai és kiigazításai hatályba lépnek, attól függően, hogy melyik a későbbi időpont.”

                     (1)

                        HL L 114., 2002.4.30., 6. o.

                     (2)

                        HL L 29., 2020.1.31., 7. o.

                     (3)

                        Az Európai Parlament és a Tanács 883/2004/EK rendelete (2004. április 29.) a szociális biztonsági rendszerek koordinálásáról (HL L 166., 2004.4.30., 1. o.; helyesbítés: HL L 200., 2004.6.7., 1. o.).

                     (4)

                        Az Európai Parlament és a Tanács 987/2009/EK rendelete (2009. szeptember 16.) a szociális biztonsági rendszerek koordinálásáról szóló 883/2004/EK rendelet végrehajtására vonatkozó eljárás megállapításáról (HL L 284., 2009.10.30., 1. o.).


               EURÓPAI BIZOTTSÁG
            Brüsszel, 2020.11.12.
            COM(2020) 736 final
            2020/0327(NLE)
            Javaslat
            A TANÁCS HATÁROZATA
            az Európai Unió által az EGT Vegyes Bizottságban az EGT-megállapodás VI. mellékletének (Szociális biztonság) módosításával kapcsolatosan képviselendő álláspontról
            (EGT-vonatkozású szöveg)

               INDOKOLÁS

               1.A javaslat tárgya

               E javaslat tárgya az Unió által az EGT Vegyes Bizottságban az EGT-megállapodás VI. mellékletének (Szociális biztonság) módosításáról szóló vegyes bizottsági határozat tervezett elfogadásával kapcsolatban képviselendő álláspont meghatározásáról szóló határozat

               2.A javaslat háttere

               2.1.Az EGT-megállapodás

               Az Európai Gazdasági Térségről szóló megállapodás (a továbbiakban: EGT-megállapodás) egyenlő jogokat és kötelezettségeket biztosít a belső piacon az EGT polgárai és gazdasági szereplői részére. A megállapodás értelmében a négy alapszabadságra vonatkozó uniós jogszabályokat a 30 EGT-tagország mindegyikében, vagyis az uniós tagállamokban, Norvégiában, Izlandon és Liechtensteinben alkalmazni kell. Ezenfelül az EGT-megállapodás olyan fontos területeken való együttműködésre is kiterjed, mint a kutatás és fejlesztés, az oktatás, a szociálpolitika, a környezetvédelem, a fogyasztóvédelem, az idegenforgalom és a kultúra, amelyek együttesen „kísérő és horizontális politikák” néven ismeretesek. A megállapodás 1994. január 1-jén lépett hatályba. Az Európai Unió a tagállamokkal együtt a megállapodás részes fele.

               2.2.Az EGT Vegyes Bizottság

               Az EGT-megállapodás kezeléséért az EGT Vegyes Bizottság felelős. A Vegyes Bizottság az EGT-megállapodás működésével kapcsolatos véleménycsere fóruma. Határozatait egyhangú döntéssel hozza meg.  A Lisszaboni Szerződéssel összhangban az EU részéről az EGT-ügyek koordinációja az Európai Külügyi Szolgálat feladata.

               2.3.Az EGT Vegyes Bizottság tervezett jogi aktusa

               Az EGT Vegyes Bizottság várhatóan elfogadja az EGT-megállapodás VI. mellékletének (Szociális biztonság) módosításáról szóló EGT vegyes bizottsági határozatot (a továbbiakban: a tervezett jogi aktus).

               A tervezett jogi aktus célja a szociális biztonsági jogok kölcsönös védelmének biztosítása azon egyesült királysági állampolgárok, hontalan személyek és menekültek, valamint családtagjaik és túlélő hozzátartozóik számára, akik az átmeneti időszak végén olyan, határokon átnyúló helyzetben vannak vagy voltak, amely egyidejűleg érinti az EGT-megállapodás egy vagy több szerződő felét és Nagy-Britannia és Észak-Írország Egyesült Királyságát.

               Az EGT-megállapodás 103. és 104. cikkének megfelelően a tervezett jogi aktus kötelező lesz a felekre nézve.

               3.Az Unió által képviselendő álláspont

               Biztosítani kell a szociális biztonsági jogok kölcsönös védelmét azon egyesült királysági állampolgárok, hontalan személyek és menekültek, valamint családtagjaik és túlélő hozzátartozóik számára, akik a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből való kilépéséről szóló megállapodás (a továbbiakban: a kilépésről rendelkező megállapodás)
                  1
                126. cikkében meghatározott átmeneti időszak végén olyan, határokon átnyúló helyzetben vannak vagy voltak, amely egyidejűleg érinti az EGT-megállapodás egy vagy több szerződő felét és Nagy-Britannia és Észak-Írország Egyesült Királyságát.

               A kilépésről rendelkező megállapodás
                  2
                33. cikkének (1) bekezdése szerint annak (a szociális biztonsági rendszerek koordinálásáról szóló) III. címe az EGT-tag EFTA-államok állampolgáraira is alkalmazandó, feltéve, hogy ezek az országok megkötik a megfelelő megállapodásokat az Egyesült Királysággal (amelyek az uniós polgárokra vonatkoznak) és az Unióval (amelyek az Egyesült Királyság állampolgáraira vonatkoznak).

               Mivel az EGT-tag EFTA-államok már megkötötték a vonatkozó megállapodásokat az Egyesült Királysággal, most az Unió és az EGT-tag EFTA-államok feladata olyan megállapodásokat kötni, amelyek biztosítják, hogy a kilépésről rendelkező megállapodás, valamint az Izland, a Liechtensteini Hercegség, a Norvég Királyság, valamint Nagy-Britannia és Észak-Írország Egyesült Királysága között az Egyesült Királyságnak az Európai Unióból való kilépését követően alkalmazandó rendelkezésekről szóló megállapodás (a továbbiakban: a kiválással kapcsolatos kérdéseket szabályozó megállapodás) hatálya alá tartozó egyesült királysági állampolgárok az átmeneti időszak vége előtt megszerzett vagy azt követően megszerzendő szociális biztonsági jogaik terén védelemben részesüljenek.

               Az EGT Vegyes Bizottság határozattervezete (mely megtalálható a tanácsi határozatra irányuló javaslat mellékletében) az EGT-megállapodás VI. mellékletének (Szociális biztonság) módosítását célozza az egyesült királysági állampolgárok szociális biztonsági jogainak további megőrzése érdekében.

               Az EGT Vegyes Bizottság csatolt határozattervezetének tartalma és jellege esetében nem csupán a 2894/94/EK tanácsi rendelet értelmében vett technikai kiigazításról van szó. Az Unió álláspontját ennélfogva a Tanács alakítja ki.

               4.Jogalap

               4.1.Eljárási jogalap

               4.1.1.Alapelvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  3
               .

               4.1.2.A jelen esetre történő alkalmazás

               Az EGT Vegyes Bizottságot megállapodás, nevezetesen az EGT-megállapodás hozta létre. Az EGT Vegyes Bizottság által elfogadandó jogi aktus joghatással bíró jogi aktus. Az EGT-megállapodás 103. és 104. cikkének megfelelően a tervezett jogi aktus a nemzetközi jog szerint kötelező érvényű lesz.

               A tervezett jogi aktus nem egészíti ki és nem is módosítja a megállapodás intézményi keretét. Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Alapelvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik csak járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt anyagi jogalapra kell alapozni.

               Valamely, egyidejűleg több cél elérésére irányuló vagy több elválaszthatatlan és egymáshoz viszonyítva nem járulékos jellegű összetevőt magában foglaló tervezett jogi aktus esetében az EUMSZ 218. cikkének (9) bekezdése szerinti határozat anyagi jogalapját kivételesen a különböző vonatkozó jogalapok fogják képezni.

               4.2.2.A jelen esetre történő alkalmazás

               A tervezett jogi aktus a szociális biztonság és a hatáskörök biztosítása területén követ célkitűzéseket és tartalmaz elemeket. A tervezett jogi aktus ezen elemei elválaszthatatlanok és egymáshoz viszonyítva nem járulékos jellegűek.

               Ezért a javasolt határozat anyagi jogalapja a következő rendelkezésekből áll: az Európai Unió működéséről szóló szerződés 48. és 352. cikke.

               4.3.Következtetés

               A javasolt határozat jogalapja az EUMSZ 48. és 352. cikke, összefüggésben annak 218. cikke (9) bekezdésével.

               5.A tervezett jogi aktus kihirdetése

               Mivel az EGT Vegyes Bizottság jogi aktusa módosítja a szociális biztonságról szóló VI. mellékletet, elfogadását követően helyénvaló kihirdetni azt az Európai Unió Hivatalos Lapjában.

               2020/0327 (NLE)

               Javaslat

               A TANÁCS HATÁROZATA

               az Európai Unió által az EGT Vegyes Bizottságban az EGT-megállapodás VI. mellékletének (Szociális biztonság) módosításával kapcsolatosan képviselendő álláspontról

               (EGT-vonatkozású szöveg)

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 48. és 352. cikkére, összefüggésben annak 218. cikke (9) bekezdésével,

               tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre
                  4
                és különösen annak 1. cikke (3) bekezdésére,

               tekintettel az Európai Bizottság javaslatára,

               mivel:

               (1)Az Európai Gazdasági Térségről szóló megállapodás
                  5
                (a továbbiakban: az EGT-megállapodás) 1994. január 1-jén lépett hatályba.

               (2)Az EGT-megállapodás 98. cikke alapján az EGT Vegyes Bizottság határozhat – többek között – az EGT-megállapodás VI. mellékletének módosításáról, amely a szociális biztonságra vonatkozó rendelkezéseket tartalmaz.

               (3)A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás
                  6
                (a továbbiakban: a kilépésről rendelkező megállapodás) 33. cikke kimondja, hogy a kilépésről rendelkező megállapodás második része III. címének rendelkezéseit Izland, a Liechtensteini Hercegség és a Norvég Királyság állampolgáraira is alkalmazni kell, feltéve, hogy ezek az országok Nagy-Britannia és Észak-Írország Egyesült Királyságával az uniós polgárokra vonatkozó, az Európai Unióval pedig az Egyesült Királyság állampolgáraira vonatkozó megfelelő megállapodásokat kötöttek és alkalmaznak.

               (4)Az Izland, a Liechtensteini Hercegség, a Norvég Királyság és Nagy-Britannia és Észak-Írország Egyesült Királysága között az Egyesült Királyságnak az Európai Unióból, az EGT-megállapodásból, valamint az Egyesült Királyság és az EGT-tag EFTA-államok között az Egyesült Királyság európai uniós tagságából fakadóan alkalmazandó egyéb megállapodásokból való kilépését követően alkalmazandó rendelkezésekről szóló megállapodás (a továbbiakban: a kiválással kapcsolatos kérdéseket szabályozó megállapodás) 32. cikke kimondja, hogy a kiválással kapcsolatos kérdéseket szabályozó megállapodás második része III. címének rendelkezései alkalmazandók az uniós polgárokra, amennyiben az Unió megfelelő megállapodásokat kötött és alkalmaz Nagy-Britannia és Észak-Írország Egyesült Királyságával, amelyek az EGT-tag EFTA-államok állampolgáraira vonatkoznak, valamint az EGT-tag EFTA-államokkal, amelyek az Egyesült Királyság állampolgáraira vonatkoznak.

               (5)Ezért biztosítani kell a szociális biztonsági jogok kölcsönös védelmét azon egyesült királysági állampolgárok, hontalan személyek és menekültek, valamint családtagjaik és túlélő hozzátartozóik számára, akik az átmeneti időszak végén olyan, határokon átnyúló helyzetben vannak vagy voltak, amely egyidejűleg érinti az Európai Gazdasági Térségről szóló megállapodás egy vagy több szerződő felét és Nagy-Britannia és Észak-Írország Egyesült Királyságát.

               (6)Az Unió által az EGT Vegyes Bizottságban képviselendő álláspontnak ezért az e határozat mellékletében foglalt EGT vegyes bizottsági határozattervezeten kell alapulnia,

               ELFOGADTA EZT A HATÁROZATOT:

               1. cikk

               Az Európai Uniónak az EGT-megállapodás VI. mellékletének (Szociális biztonság) javasolt módosítására vonatkozóan az EGT Vegyes Bizottságban képviselendő álláspontja az e határozathoz csatolt EGT vegyes bizottsági határozattervezeten alapul.

               2. cikk

               Ez a határozat az elfogadásának napján lép hatályba.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 29., 2020.1.31., 7. o.

                     (2)

                        HL L 29., 2020.1.31., 7. o.

                     (3)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (4)

                        HL L 305., 1994.11.30., 6. o.

                     (5)

                        HL L 1., 1994.1.3., 3. o.

                     (6)

                        HL L 29., 2020.1.31., 7. o.

    ---documentbreak---

               EURÓPAI BIZOTTSÁG
            Brüsszel, 2020.11.12.
            COM(2020) 736 final
            MELLÉKLET
            a következőhöz:
            JavaslatA TANÁCS HATÁROZATA
            az Európai Unió által az EGT Vegyes Bizottságban az EGT-megállapodás VI. mellékletének (Szociális biztonság) módosításával kapcsolatosan képviselendő álláspontról

               MELLÉKLET

               AZ EGT VEGYES BIZOTTSÁG […] HATÁROZATA

               (XXX)

               az EGT-megállapodás VI. mellékletének (Szociális biztonság) módosításáról

               AZ EGT VEGYES BIZOTTSÁG,

               tekintettel az Európai Gazdasági Térségről szóló megállapodásra (a továbbiakban: az EGT-megállapodás) és különösen annak 98. cikkére,

               mivel:

               (1)Figyelembe véve, hogy a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás
                  1
                (a továbbiakban: a kilépésről rendelkező megállapodás) 33. cikke kimondja, hogy a kilépésről rendelkező megállapodás második része III. címének rendelkezéseit Izland, a Liechtensteini Hercegség, a Norvég Királyság és a Svájci Államszövetség állampolgáraira is alkalmazni kell, feltéve, hogy ezek az országok Nagy-Britannia és Észak-Írország Egyesült Királyságával az uniós polgárokra vonatkozó, az Európai Unióval pedig az Egyesült Királyság állampolgáraira vonatkozó megfelelő megállapodásokat kötöttek és alkalmaznak.

               (2)Figyelembe véve, hogy az Izland, a Liechtensteini Hercegség, a Norvég Királyság és Nagy-Britannia és Észak-Írország Egyesült Királysága között az Egyesült Királyságnak az Európai Unióból, az EGT-megállapodásból, valamint az Egyesült Királyság és az EGT-tag EFTA-államok között az Egyesült Királyság európai uniós tagságából fakadóan alkalmazandó egyéb megállapodásokból való kilépését követően alkalmazandó rendelkezésekről szóló megállapodás
                  2
                (a továbbiakban: a kiválással kapcsolatos kérdéseket szabályozó megállapodás) 32. cikke kimondja, hogy a kiválással kapcsolatos kérdéseket szabályozó megállapodás második része III. címének rendelkezései alkalmazandók az uniós polgárokra, amennyiben az Unió megfelelő megállapodásokat kötött és alkalmaz Nagy-Britannia és Észak-Írország Egyesült Királyságával, amelyek az EGT-tag EFTA-államok állampolgáraira vonatkoznak, valamint az EGT-tag EFTA-államokkal, amelyek az Egyesült Királyság állampolgáraira vonatkoznak.

               (3)Felismerve, hogy biztosítani kell a szociális biztonsági jogok kölcsönös védelmét azon egyesült királysági állampolgárok, valamint családtagjaik és túlélő hozzátartozóik számára, akik az átmeneti időszak végén olyan, határokon átnyúló helyzetben vannak vagy voltak, amely egyidejűleg érinti az Európai Gazdasági Térségről szóló megállapodás egy vagy több szerződő felét és Nagy-Britannia és Észak-Írország Egyesült Királyságát.

               (4)Az EGT-megállapodás VI. mellékletét ezért ennek megfelelően módosítani kell,

               ELFOGADTA EZT A HATÁROZATOT:

               1. cikk

               Az EGT-megállapodás VI. melléklete a II. fejezet után a következő fejezettel egészül ki:

               „III. EGYESÜLT KIRÁLYSÁGI ÁLLAMPOLGÁROK

               1. CIKK

               Fogalommeghatározások és hivatkozások

               (1)E fejezet alkalmazásában:

               a)„kilépésről rendelkező megállapodás”: a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás
                  3
               ;

               b)„kiválással kapcsolatos kérdéseket szabályozó megállapodás”: az Izland, a Liechtensteini Hercegség, a Norvég Királyság és Nagy-Britannia és Észak-Írország Egyesült Királysága között az Egyesült Királyságnak az Európai Unióból, az EGT-megállapodásból, valamint az Egyesült Királyság és az EGT-tag EFTA-államok között az Egyesült Királyság európai uniós tagságából fakadóan alkalmazandó egyéb megállapodásokból való kilépését követően alkalmazandó rendelkezésekről szóló megállapodás
                  4
               ;

               c)„a megállapodás hatálya alá tartozó államok”: azok az államok, amelyek az Európai Gazdasági Térségről szóló megállapodás szerződő felei;

               d)„átmeneti időszak”: a kilépésről rendelkező megállapodás 126. cikkében említett átmeneti időszak;

               e)a 883/2004/EK rendelet
                  5
                1. cikkének és a 987/2009/EK rendelet
                  6
                1. cikkének meghatározásai.

               (2)E fejezet alkalmazásában az e fejezet által alkalmazandóvá tett uniós jogi rendelkezésekben szereplő, a tagállamokra és az illetékes tagállami hatóságokra való hivatkozásokat úgy kell érteni, hogy azok magukban foglalják az Egyesült Királyságot és annak illetékes hatóságait is.

               2. CIKK

               Személyi hatály

               (1)Ez a fejezet a következő személyekre alkalmazandó:

               a)az átmeneti időszak végén a megállapodás hatálya alá tartozó valamely állam jogszabályainak hatálya alá tartozó egyesült királysági állampolgárok, valamint családtagjaik és túlélő hozzátartozóik;

               b)az átmeneti időszak végén a megállapodás hatálya alá tartozó valamely államban lakóhellyel rendelkező és az Egyesült Királyság jogszabályainak hatálya alá tartozó egyesült királysági állampolgárok, valamint családtagjaik és túlélő hozzátartozóik;

               c)azon személyek, akik nem tartoznak az a) vagy b) pont hatálya alá, de egyesült királysági állampolgárok, akik az átmeneti időszak végén a megállapodás hatálya alá tartozó egy vagy több államban munkavállalóként vagy önálló vállalkozóként tevékenykednek, és akik a 883/2004/EK rendelet II. címe alapján az Egyesült Királyság jogszabályainak hatálya alá tartoznak, valamint családtagjaik és túlélő hozzátartozóik;

               d)hontalan személyek és menekültek, akik a megállapodás hatálya alá tartozó valamely államban vagy az Egyesült Királyságban lakóhellyel rendelkeznek, és akik helyzete megfelel az a)–c) pontban leírt helyzetek valamelyikének, valamint családtagjaik és túlélő hozzátartozóik.

               (2)Az (1) bekezdésben említett személyekre mindaddig kiterjed e fejezet hatálya, amíg megszakítás nélkül az említett bekezdésben foglalt helyzetek valamelyikében maradnak, mely helyzet egyidejűleg érinti a megállapodás hatálya alá tartozó valamely államot és az Egyesült Királyságot.

               (3)Ez a fejezet alkalmazandó azokra az egyesült királysági állampolgárokra is, akik nincsenek vagy már nincsenek az e cikk (1) bekezdésében említett helyzetek egyikében sem, de akik a kilépésről rendelkező megállapodás 10. cikkének vagy a kiválással kapcsolatos kérdéseket szabályozó megállapodás 9. cikkének a hatálya alá tartoznak, valamint családtagjaikra és túlélő hozzátartozóikra.

               (4)A (3) bekezdésben említett személyekre mindaddig kiterjed e fejezet hatálya, amíg joguk van a kilépésről rendelkező megállapodás 13. cikkének vagy a kiválással kapcsolatos kérdéseket szabályozó megállapodás 12. cikkének hatálya alá tartozó valamely államban való tartózkodásra, vagy arra, hogy a kilépésről rendelkező megállapodás 24. vagy 25. cikkével vagy a kiválással kapcsolatos kérdéseket szabályozó megállapodás 23. és 24. cikkével összhangban a munkavégzésük helye szerinti államban dolgozzanak.

               (5)Amikor ez a cikk családtagokra és túlélő hozzátartozókra hivatkozik, e személyek csak annyiban tartoznak e fejezet hatálya alá, amennyiben e minőségükben a 883/2004/EK rendelet jogokat és kötelezettségeket ruház rájuk.

               3. CIKK

               A szociális biztonsági rendszerek koordinálására vonatkozó szabályok

               (1)Az EGT-megállapodás 29. cikkében, a 883/2004/EK rendeletben és a 987/2009/EK európai parlamenti és tanácsi rendeletben foglalt szabályok és célkitűzések alkalmazandók az e fejezet hatálya alá tartozó személyekre.

               (2)Az Unió kellően figyelembe veszi a 883/2004/EK rendelettel létrehozott, az Európai Bizottság mellett működő, a szociális biztonsági rendszerek koordinációjával foglalkozó igazgatási bizottságnak (a továbbiakban: az igazgatási bizottság) a kilépésről rendelkező megállapodás I. mellékletének I. részében felsorolt határozatait és ajánlásait. Az EFTA-államok kellően figyelembe veszik az igazgatási bizottság határozatait, és tudomásul veszik az igazgatási bizottságnak a kiválással kapcsolatos kérdéseket szabályozó megállapodás I. mellékletének I. részében felsorolt ajánlásait.

               4. CIKK

               Az e fejezet hatálya alá tartozó különleges helyzetek

               (1)A következő szabályok alkalmazandók az ebben a cikkben meghatározott mértékben a következő helyzetekben, amennyiben azok a 2. cikk hatálya alá nem tartozó vagy már nem tartozó személyekhez kapcsolódnak:

               a)e fejezet hatálya alá tartoznak az Egyesült Királyság azon állampolgárai, valamint az Egyesült Királyságban lakóhellyel rendelkező azon hontalan személyek és menekültek, akik az átmeneti időszak vége előtt a megállapodás hatálya alá tartozó valamely állam jogszabályainak hatálya alá tartoztak, továbbá családtagjaik és túlélő hozzátartozóik a biztosítási, munkavállalói, önálló vállalkozói vagy tartózkodási időszakok – beleértve a 883/2004/EK rendelettel összhangban az ilyen időszakokból eredő jogokat és kötelezettségeket is – érvényesítése és összeszámítása céljából; az időszakok összeszámítása céljából az átmeneti időszak vége előtt és az után szerzett időszakokat is figyelembe kell venni, a 883/2004/EK rendeletnek megfelelően;

               b)az Egyesült Királyság azon állampolgáraira, valamint az Egyesült Királyságban lakóhellyel rendelkező azon hontalan személyekre és menekültekre, akik az átmeneti időszak vége előtt engedélyt kértek arra, hogy a 883/2004/EK rendelet szerinti tervezett egészségügyi gyógykezelést kapjanak, a 883/2004/EK rendelet 20. és 27. cikkében foglalt szabályok a gyógykezelés végéig továbbra is alkalmazandók. A vonatkozó megtérítési eljárások a gyógykezelés végét követően is alkalmazandók. Az ilyen személyeket és a kísérő személyeket értelemszerűen megilleti az a jog, hogy a kilépésről rendelkező megállapodás 14. cikkének, valamint a kiválással kapcsolatos kérdéseket szabályozó megállapodás 13. cikkének megfelelően belépjenek a gyógykezelés helye szerinti államba, illetve onnan kilépjenek;

               c)az Egyesült Királyság azon állampolgáraira, valamint az Egyesült Királyságban lakóhellyel rendelkező azon hontalan személyekre és menekültekre, akik a 883/2004/EK rendelet hatálya alá tartoznak, és akik az átmeneti időszak végén a megállapodás hatálya alá tartozó valamely államban vagy az Egyesült Királyságban tartózkodnak, a 883/2004/EK rendelet 19. és 27. cikkében foglalt szabályok továbbra is alkalmazandók tartózkodásuk végéig. A vonatkozó megtérítési eljárások a tartózkodás vagy gyógykezelés végét követően is alkalmazandók;

               d)a 883/2004/EK rendelet 67., 68. és 69. cikkében foglalt szabályok – mindaddig, amíg a feltételek teljesülnek – továbbra is alkalmazandók a családi ellátásra való, az átmeneti időszak végén fennálló jogosultságra vonatkozóan az Egyesült Királyság állampolgárai, valamint az Egyesült Királyságban tartózkodó, az Egyesült Királyság jogszabályainak hatálya alá tartozó és az átmeneti időszak végén a megállapodás hatálya alá tartozó államok valamelyikében tartózkodó családtagokkal rendelkező hontalanok és menekültek esetében;

               e)az e bekezdés d) pontjában foglalt helyzetekben minden olyan személyre, aki az átmeneti időszak végén családtagként a 883/2004/EK rendelet szerinti jogokkal – például természetbeni betegségi ellátáshoz való származtatott joggal – rendelkezik, az említett rendelet és a 987/2009/EK rendelet megfelelő rendelkezései mindaddig alkalmazandók, amíg teljesülnek az azokban meghatározott feltételek.

               (2)A 883/2004/EK rendelet III. címének 1. fejezetében szereplő, a betegségi ellátásokkal kapcsolatos rendelkezések alkalmazandók az e cikk (1) bekezdésének a) pontja alapján ellátásban részesülő személyek esetében.

               Ez a bekezdés értelemszerűen alkalmazandó a családi ellátásokra a 883/2004/EK rendelet 67., 68. és 69. cikke alapján.

               5. CIKK

               Megtérítés, behajtás és beszámítás

               A 883/2004/EK rendelet és a 987/2009/EK rendelet megtérítésről, behajtásról és beszámításról szóló rendelkezései továbbra is alkalmazandók az olyan események vonatkozásában, amennyiben azok a 2. cikk hatálya alá nem tartozó személyekhez kapcsolódnak, amelyekre:

               a)az átmeneti időszak vége előtt került sor; vagy

               b)az átmeneti időszak végét követően kerül sor, és olyan személyekhez kapcsolódnak, akik az adott esemény bekövetkezésének időpontjában a 2. vagy a 4. cikk hatálya alá tartoztak.

               6. CIKK

               Jogszabályi változások és kiigazítások

               (1)A (3) bekezdés ellenére az e fejezetben a 883/2004/EK és a 987/2009/EK rendeletre vagy azok rendelkezéseire való hivatkozásokat az átmeneti időszak utolsó napján alkalmazandó, az EGT-megállapodásban foglalt jogi aktusokra vagy rendelkezésekre való hivatkozásként kell értelmezni, beleértve az azokat módosító vagy azokat felváltó rendelkezéseket is.

               (2)Amennyiben a 883/2004/EK és a 987/2009/EK rendeletet az átmeneti időszak vége után módosítják, vagy azok helyébe másik jogi aktus lép, az e fejezetben az említett rendeletekre való hivatkozásokat a módosított rendeletekre vagy az azokat felváltó jogi aktusokra való hivatkozásként kell érteni az Unió tekintetében a kilépésről rendelkező megállapodás I. mellékletének II. részében, az EFTA-államok tekintetében pedig a kiválással kapcsolatos kérdéseket szabályozó megállapodás I. mellékletének II. részében felsorolt jogi aktusokkal összhangban.

               (3)A 883/2004/EK és a 987/2009/EK rendeletet e fejezet alkalmazásában úgy kell tekinteni, hogy azok magukban foglalják az Unió tekintetében a kilépésről rendelkező megállapodás I. mellékletének III. részében, az EFTA-államok tekintetében pedig a kiválással kapcsolatos kérdéseket szabályozó megállapodás I. mellékletének III. részében felsorolt kiigazításokat.

               (4)E fejezet alkalmazásában a (2) és (3) bekezdésben említett módosítások és kiigazítások azt a napot követő napon lépnek hatályba, amelyen a kilépésről rendelkező megállapodás I. mellékletének vagy a kiválással kapcsolatos kérdéseket szabályozó megállapodás I. mellékletének megfelelő módosításai és kiigazításai hatályba lépnek, attól függően, hogy melyik a későbbi időpont.”

               2. cikk

               Ez a határozat XX-án/-én, vagy az azt követő napon lép hatályba, amelyen az EGT Vegyes Bizottság az EGT-megállapodás 103. cikkének (1) bekezdésében előírt összes bejelentést megkapta, attól függően, melyik a későbbi időpont.

               A határozat az átmeneti időszak végétől alkalmazandó.

               3. cikk

               Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

               Kelt Brüsszelben, […]-án/-én.

                     az EGT Vegyes Bizottság részéről

                     az elnök
                     […]

                     az EGT Vegyes Bizottság
                     titkárai
                     […]

                     (1)

                        HL L 29., 2020.1.31., 7. o.

                     (2)

                        Kelt Londonban, 2020. január 28-án.

                     (3)

                        HL L 29., 2020.1.31., 7. o.

                     (4)

                        Kelt Londonban, 2020. január 28-án.

                     (5)

                        Az Európai Parlament és a Tanács 883/2004/EK rendelete (2004. április 29.) a szociális biztonsági rendszerek koordinálásáról (HL L 166., 2004.4.30., 1. o.).

                     (6)

                        Az Európai Parlament és a Tanács 987/2009/EK rendelete (2009. szeptember 16.) a szociális biztonsági rendszerek koordinálásáról szóló 883/2004/EK rendelet végrehajtására vonatkozó eljárás megállapításáról (HL L 284., 2009.10.30., 1. o.).


               EURÓPAI BIZOTTSÁG
            Brüsszel, 2021.2.5.
            COM(2021) 48 final
            2021/0027(NLE)
            Javaslat
            A TANÁCS HATÁROZATA
            a Nemzetközi Polgári Repülési Szervezet (ICAO) Tanácsának 222. ülésén az Európai Unió által a nemzetközi polgári repülésről szóló egyezmény 1. függeléke 177. módosításának, 2. függeléke 47. módosításának, 8. függeléke 108. módosításának, 10. függeléke 90. módosításának és a 10. függelék új VI. kötetének tervezett elfogadása tekintetében képviselendő álláspontról

               INDOKOLÁS

               1.A javaslat tárgya

               E javaslat tárgya:

               i. a Nemzetközi Polgári Repülési Szervezet (ICAO) Tanácsának 222. ülésén az Unió által a nemzetközi polgári repülésről szóló egyezmény 1. függeléke (Szakszemélyzet jogosítása) 177. módosításának, 2. függeléke (Repülési szabályok) 47. módosításának, 8. függeléke (A légijármű légialkalmassága) 108. módosításának, 10. függeléke (Légiforgalmi távközlés) 90. módosításának és 10. függeléke új VI. kötetének tervezett elfogadásával kapcsolatban képviselendő álláspont, valamint

               ii. az Unió által azt követően képviselendő álláspont, hogy az ICAO körlevélben bejelenti az 1. függelék 177. módosításának, a 2. függelék 47. módosításának, a 8. függelék 108. módosításának, a 10. függelék 90. módosításának és a 10. függelék új VI. kötetének elfogadását, és felkéri a szerződő államokat, hogy jelentsék be egyet nem értésüket, az esetleges eltéréseket vagy azt, hogy megfelelnek az elfogadott intézkedéseknek.

               2.A JAVASLAT HÁTTERE

               2.1.A nemzetközi polgári repülésről szóló egyezmény

               A nemzetközi polgári repülésről szóló egyezmény (a továbbiakban: Chicagói Egyezmény) célja a nemzetközi légi közlekedés szabályozása. A Chicagói Egyezmény 1947. április 4-én hatályba lépett, és létrehozta a Nemzetközi Polgári Repülési Szervezetet.

               A Chicagói Egyezménynek valamennyi uniós tagállam részes fele.

               2.2.A Nemzetközi Polgári Repülési Szervezet

               A Nemzetközi Polgári Repülési Szervezet (ICAO) az ENSZ egyik szakosított intézménye. Az ICAO célja, hogy fejlessze a nemzetközi légi navigáció elveit és műszaki színvonalát, valamint elősegítse a nemzetközi légi közlekedés tervezését és fejlesztését.

               Az ICAO Tanács az ICAO állandó szerve, amely az ICAO Közgyűlése által hároméves időszakra választott 36 szerződő államból áll. A 2019–2022-es időszakban hét uniós tagállam képviselteti magát az ICAO Tanácsban.

               Az ICAO Tanácsnak a Chicagói Egyezmény 54. cikkében felsorolt kötelező feladatai közé tartozik a Chicagói Egyezmény függelékeit képező nemzetközi szabványok és ajánlott gyakorlatok (SARP-ok) elfogadása.

               A Chicagói Egyezmény 90. cikke értelmében bármely ilyen függelék vagy annak módosítása az ICAO szerződő államainak való megküldésétől számított három hónap – vagy az ICAO Tanács által esetlegesen előírt hosszabb időtartam – elteltével lép hatályba, kivéve, ha időközben az ICAO szerződő államainak többsége ellenvéleményt jelent be.

               Az ilyen intézkedések elfogadását követően az ICAO-államoknak még az intézkedések hatálybalépése és jogilag kötelező erejűvé válása előtt be kell jelenteniük egyet nem értésüket, az esetleges eltéréseket, illetve azt, hogy megfelelnek az intézkedésnek.

               A Chicagói Egyezmény 38. cikke értelmében bármely állam, amely nem tartja lehetségesnek, hogy valamely nemzetközi szabványt vagy eljárást minden tekintetben betartson, saját szabályát vagy eljárását valamely nemzetközi szabvánnyal vagy eljárással teljesen összhangba hozza, illetőleg amely szükségesnek tartja olyan szabály vagy gyakorlat elfogadását, amely valamely kérdésben eltér a nemzetközi szabványban foglalt szabálytól vagy gyakorlattól, haladéktalanul tájékoztatja az ICAO-t saját gyakorlata és a nemzetközi szabványban meghatározott gyakorlat közötti eltérésekről.

               2.3.Az ICAO tervezett jogi aktusai és azok kapcsolata a meglévő uniós szabályokkal

               222. ülésén vagy azt követő bármely ülésén az ICAO Tanács várhatóan elfogadja a következőket:

               az 1. függelék (Szakszemélyzet jogosítása) 177. módosítása, amely egy, a vezérlési és irányítási kapcsolat rendszereit és eljárásait érintő, kapcsolódó módosítás;

               a 2. függelék (Repülési szabályok) 47. módosítása, amely a 8. függelék 108. módosításának következményeként a távirányítású légijármű-rendszerekre (RPAS) vonatkozó légialkalmassági tanúsítással kapcsolatos követelményeket érinti;

               a 8. függelék (A légijármű légialkalmassága) 108. módosítása, amely a távirányítású légijármű-rendszereket (RPAS) érinti;

               a 10. függelék (Légiforgalmi távközlés) V. kötetének 90. módosítása, amely az RPAS vezérlési és irányítási kapcsolatok frekvenciaspektrumát érinti; valamint

               a 10. függelék új VI. kötete az RPAS vezérlési és irányítási kapcsolatok rendszereire és eljárásaira vonatkozóan (a továbbiakban: a tervezett jogi aktus).

               A tervezett jogi aktus céljai a következők:

               módosítani a Chicagói Egyezmény 8. függelékében szereplő meglévő SARP-okat oly módon, hogy a 8. függelék I. részébe felvételre kerüljenek egyes, az új VIII., IX. és X. részek szabványaiban használt fogalmak és kifejezések. A módosítás javaslatokat tartalmaz 8. függelék II. részét érintően is, melyek áttekintést adnak a távirányított légi járművek (RPA) tekintetében alkalmazandó általános légialkalmassági tanúsítási eljárásokról és folyamatos légialkalmassági eljárásokról;

               beilleszteni a Chicagói Egyezmény 8. függelékének a távirányított légi járművekkel kapcsolatos új VIII. részét;

               beilleszteni a Chicagói Egyezmény 8. függelékének a távirányított helikopterekre vonatkozó új IX. részét;

               beilleszteni a Chicagói Egyezmény 8. függelékének a távirányító állomásra (RPS) vonatkozó új X. részét;

               beilleszteni egy, a Chicagói Egyezmény 2. függeléke 4. mellékletét érintő módosítást, amely kapcsolódik a 8. függelék módosításaihoz;

               módosítani a Chicagói Egyezmény 10. függelékének V. kötetében lévő SARP-okat, amelyek a kizárólag a vezérlési és irányítási kapcsolatra vagy a távirányítású légijármű-rendszerekre (RPAS) alkalmazott spektrumgazdálkodást határozzák meg;

               beilleszteni a 10. függelékbe egy új VI. kötetet (A távirányítású légijármű-rendszerek vezérlési és irányítási kapcsolatára vonatkozó kommunikációs rendszerek és eljárások);

               beilleszteni az 1. és 2. függeléket érintő módosításokat, melyek kapcsolódnak az 10. függelék V. kötetének módosításához és a 10. függelék új VI. kötetének beillesztéséhez.

               A javasolt módosítások a tervek szerint 2024. november 28-án válnak alkalmazandóvá.

               3.Az Unió által képviselendő álláspont

               3.1.Főbb változtatások és azoknak a meglévő uniós szabályokhoz fűződő viszonya

               Az ICAO távirányítású légijármű-rendszerekkel foglalkozó testülete (RPASP) megbízást kapott olyan SARP-ok, kézikönyvek és útmutató anyagok kidolgozására, amelyek lehetővé teszik a távirányított légi járművek nemzetközi határokon átnyúló, műszeres repülési szabályok szerinti üzemeltetését. A tagállamok az ICAO AN 7/67.1.1-19/52. sz. és AN 3/5.12-19/53 sz. körlevélben konzultáltak a javasolt módosításokról, ideértve a Chicagói Egyezmény 8. és 10. függelékének módosítására irányuló javaslatokat, valamint a Chicagói Egyezmény 1. és 2. függelékét érintő, kapcsolódó módosításokat. Ezek a javaslatok egy sor egymást követő módosítás részét képezik.

               Az AN 3/5.12-19/53. sz. körlevélben eredetileg javasolt módosítások a távirányított merevszárnyú légi járművek légialkalmasságára, a távirányított helikopterek légialkalmasságára és a távirányító állomásra (RPS) vonatkoznak. Ezek a SARP-ok az 10019. sz. ICAO-dokumentummal, a távirányítású légijármű-rendszerekről szóló kézikönyvvel összhangban lévő típustanúsítási eljárásnak alávetendő távirányítású légijármű-rendszerekre vonatkozóan kerültek kidolgozásra, majd az ICAO RPAS üzemeltetési útmutatójának (CONOPS) tartalma és feltételezései révén kerültek megerősítésre.

               A távirányítású légijármű-rendszerek integrált jellege miatt az RPA típusalkalmassági bizonyítvány jogosultja az RPS-tanúsítást az RPA típustanúsítási eljárás eredményeként kiadott típusalkalmassági bizonyítvány részeként szerezheti meg. Ez nem zárja ki annak lehetőségét, hogy az RPS-t külön hagyják jóvá. A vezérlési és irányítási kapcsolat a távirányítású légijármű-rendszereknek és azok légialkalmasságának egyik alapvető eleme, ezért a típusalkalmassági bizonyítvány egyik elemét képezi.

               Az AN 7/67.1.1-19/52. sz. körlevélben eredetileg javasolt módosítások a vezérlési és irányítási kapcsolatot érintik, és technológiasemleges SARP-okat tartalmaznak a vezérlési és irányítási kapcsolat eljárásaira és rendszereire vonatkozóan. A vezérlési és irányítási kapcsolat a távirányítású légijármű-rendszerek két fő fizikai komponense, és a távirányító állomás (RPS) és a távirányított légi jármű (RPA) közötti információcserére szolgál. A vezérlési és irányítási kapcsolat tehát az RPS és az RPA közötti információcserére szolgáló logikai, egyszersmind fizikailag is megvalósuló kapcsolat, amely lehetővé teszi a távpilóta számára, hogy biztonságosan integrálja a távirányítású légijármű-rendszereket a globális légi közlekedés üzemeltetési környezetébe, különösen a kommunikációba, a navigációba és a légtér-ellenőrzésbe. Ezek a SARP-ok képezik a vezérlési és irányítási kapcsolat két tervezett csomagjából az elsőt.

               Az RPASP jelenleg dolgozik a második és részletesebb csomagon, amely technológiaspecifikus SARP-okat tartalmaz; a csomag elkészültének tervezett ideje 2022.

               Az EASA által az AN 3/5.12-19/53. sz. körlevéllel kapcsolatban tett észrevételt követően számos uniós tagállam azt javasolta, hogy a felelősségi köröknek az üzemben tartó és a tervező közötti sajátos megosztása miatt a körlevélben folytatott konzultációt hosszabbítsák meg mindaddig, amíg rendelkezésre nem áll a 6. függelék módosításához szükséges tervezet, és ezzel párhuzamosan fogadják el a 6. és a 8. függeléket, különös tekintettel a távirányító állomások jóváhagyására és a szerződő államoknak a távirányító állomások folyamatos légialkalmasságával kapcsolatos felelősségére. Ezt a javaslatot az ICAO nem fogadta el, ami bonyolulttá teheti a kapcsolódó ICAO SARP-ok uniós jogba való átültetését, mivel előbb tisztázni kell az üzemben tartónak és a tervezőnek távirányító állomással kapcsolatos felelősségi köreit.

               A tervezett módosítások meghatározó módon befolyásolhatják az uniós szabályozás tartalmát, nevezetesen a 748/2012/EU bizottsági rendeletet
                  1
               , az 1321/2014/EU bizottsági rendeletet
                  2
               , az 1178/2011/EU
                  3
                bizottsági rendeletet, a 965/2012/EU bizottsági rendeletet
                  4
               , valamint esetlegesen a 452/2014/EU bizottsági rendeletet
                  5
                és az (EU) 2017/373 bizottsági végrehajtási rendeletet
                  6
               . Az uniós szintű jogszabályokba új ICAO SARP-okat kell felvenni a jelenlegi jogi keret módosítására annak érdekében, hogy szabályozásra kerüljön a távirányítású légijármű-rendszerek tervezése, típusalkalmassági tanúsítása, valamint a nemzetközi határokon átnyúló és a nyílt tengeren történő üzemeltetése.

               3.2.Az Unió által képviselendő álláspont

               Az Unió elismeri, hogy nemzetközi szinten harmonizált szabályozási keretet kell létrehozni, amely lehetővé teszi a távirányított légi járművek tervezését, típusalkalmassági tanúsítását, valamint nemzetközi határokon átnyúló és a nyílt tengeren történő üzemeltetését a műszeres repülési szabályok alapján. Az ICAO két körlevelében javasolt módosítások támogatják ezt a célt.

               Ezért az Unió által képviselendő javasolt álláspont az, hogy a javasolt módosításokat teljes egészükben támogatni kell.

               Feltéve, hogy az ICAO Tanács lényegi változtatás nélkül elfogadja a Chicagói Egyezmény javasolt módosításait, az Unió nevében képviselendő álláspont az, hogy az Unió ne jelentsen be ellenvéleményt, és az ICAO vonatkozó körleveleire válaszul küldjön értesítést az elfogadott intézkedésnek való megfelelésről. Amennyiben az uniós szabályozás eltérne az újonnan elfogadott szabványoktól és ajánlott gyakorlatoktól az említett szabványok és ajánlott gyakorlatok alkalmazásának tervezett kezdőnapját, azaz 2024. november 28-át követően, az ICAO-t értesíteni kell a szóban forgó szabványok és ajánlott gyakorlatoktól való eltérésről.

               4.Jogalap

               4.1.Eljárási jogalap

               4.1.1.Általános elvek

               Az Európai Unió működéséről szóló szerződés (EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               Az EUMSZ 218. cikkének (9) bekezdése attól függetlenül alkalmazandó, hogy az Unió tagja-e a szervnek vagy részes fele-e a megállapodásnak
                  7
               .

               A „joghatással bíró jogi aktus” fogalmába beletartoznak a nemzetközi jognak a szóban forgó szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  8
               .

               4.1.2.A jelen esetre történő alkalmazás

               Az ICAO Tanácsot megállapodás, nevezetesen a nemzetközi polgári repülésről szóló egyezmény (Chicagói Egyezmény) hozta létre.

               Az ICAO Tanács a Chicagói Egyezmény 54. cikkének megfelelően nemzetközi szabványokat és ajánlott gyakorlatokat fogad el, amelyek a Chicagói Egyezmény függelékeit képezik. Ezek joghatással bíró jogi aktusok. E jogi aktusok bizonyos joghatásai az egyet nem értésről és az eltérésekről szóló bejelentésektől és a bejelentések feltételeitől függhetnek. Ezért az ilyen bejelentésekkel kapcsolatos uniós álláspont elfogadása az EUMSZ 218. cikke (9) bekezdésének hatálya alá tartozik.

               A tervezett jogi aktusok meghatározó módon befolyásolhatják az uniós szabályozás tartalmát, nevezetesen a 748/2012/EU bizottsági rendeletet
                  9
               , az 1321/2014/EU bizottsági rendeletet
                  10
               , az 1178/2011/EU
                  11
                bizottsági rendeletet, a 965/2012/EU bizottsági rendeletet
                  12
               , valamint esetlegesen a 452/2014/EU bizottsági rendeletet
                  13
                és az (EU) 2017/373 bizottsági végrehajtási rendeletet
                  14
               . Az uniós szintű jogszabályokba új ICAO SARP-okat kell felvenni a jelenlegi jogi keret módosítására annak érdekében, hogy szabályozásra kerüljön a távirányítású légijármű-rendszerek tervezése, típusalkalmassági tanúsítása, valamint a nemzetközi határokon átnyúló és a nyílt tengeren történő üzemeltetése. Ezért az uniós szabályozást ennek megfelelően módosítani kell.

               A javasolt módosítások fő célja, hogy jogi keretet hozzanak létre a távirányított légi járművek tervezéséhez, típusalkalmassági tanúsításához, valamint a nemzetközi határokon átnyúló és a nyílt tengeren történő, műszeres repülési szabályok szerinti üzemeltetéséhez. Az Unió az EUMSZ 3. cikke (2) bekezdésének megfelelően kizárólagos külső hatáskörrel rendelkezik ebben a kérdésben.

               Az elfogadott jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon elfogadott jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben az elfogadott jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               4.2.2.A jelen esetre történő alkalmazás

               Az elfogadott jogi aktus elsődleges célkitűzése és tartalma a közös közlekedéspolitikával kapcsolatos.

               Ezért a javasolt határozat anyagi jogalapja az EUMSZ 100. cikkének (2) bekezdése.

               4.3.Következtetés

               A javasolt tanácsi határozat jogalapja az EUMSZ 100. cikkének (2) bekezdése, összefüggésben 218. cikkének (9) bekezdésével.

               2021/0027 (NLE)

               Javaslat

               A TANÁCS HATÁROZATA

               a Nemzetközi Polgári Repülési Szervezet (ICAO) Tanácsának 222. ülésén az Európai Unió által a nemzetközi polgári repülésről szóló egyezmény 1. függeléke 177. módosításának, 2. függeléke 47. módosításának, 8. függeléke 108. módosításának, 10. függeléke 90. módosításának és a 10. függelék új VI. kötetének tervezett elfogadása tekintetében képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A nemzetközi polgári repülésről szóló egyezmény (a továbbiakban: Chicagói Egyezmény), amely a nemzetközi légi közlekedést szabályozza, 1947. április 4-én hatályba lépett. Az egyezmény létrehozta a Nemzetközi Polgári Repülési Szervezetet (ICAO).

               (2)A tagállamok a Chicagói Egyezmény szerződő államai és az ICAO tagjai, az Unió pedig megfigyelői státusszal rendelkezik bizonyos ICAO-szervekben. Az ICAO Tanácsban hét tagállam képviselteti magát.

               (3)Az ICAO Tanács a Chicagói Egyezmény 54. cikke értelmében nemzetközi szabványokat és ajánlott gyakorlatokat (a továbbiakban: SARP-ok) fogadhat el, és kijelölheti azokat a Chicagói Egyezmény függelékeiként.

               (4)222. ülésén az ICAO Tanács elfogadni készül a Chicagói Egyezmény 1. függeléke (Szakszemélyzet jogosítása) 177. módosítását, 2. függeléke (Repülési szabályok) 47. módosítását, 8. függeléke (A légijármű légialkalmassága) 108. módosítását, 10. függeléke (Légiforgalmi távközlés) 90. módosítását, valamint 10. függeléke V. kötetét és az RPAS vezérlési és irányítási kapcsolatok rendszereire és eljárásaira vonatkozó új VI. kötetét.

               (5)A javasolt módosítások fő célja, hogy jogi keretet hozzanak létre a távirányított légi járművek tervezéséhez, típusalkalmassági tanúsításához, valamint a nemzetközi határokon átnyúló és a nyílt tengeren történő, műszeres repülési szabályok szerinti üzemeltetéséhez. Az Unió elkötelezetten támogatja az ICAO törekvéseit e jogi keret kialakítására.

               (6)Helyénvaló meghatározni az ICAO Tanácsban az Unió által képviselendő álláspontot, mivel a 1. függelék 177. módosítása, a 2. függelék 47. módosítása, a 8. függelék 108. módosítása, a 10. függelék V. kötetének 90. módosítása és a 10. függelék új VI. kötetének elfogadása kötelező érvényű lesz az Unióra nézve és meghatározó módon befolyásolhatja az uniós szabályozás tartalmát, nevezetesen a 748/2012/EU bizottsági rendeletet
                  15
               , az 1321/2014/EU bizottsági rendeletet
                  16
               , az 1178/2011/EU bizottsági rendeletet
                  17
               , a 965/2012/EU bizottsági rendeletet
                  18
               , valamint esetlegesen a 452/2014/EU bizottsági rendeletet
                  19
                és az (EU) 2017/373 bizottsági végrehajtási rendeletet
                  20
               .

               (7)Az ICAO Tanács 222. ülésén vagy azt követő bármely ülésén az AN 7/67.1.1-19/52. sz. és az AN 3/5.12-19/53 sz. körlevelekben foglalt módosításoknak, azaz az 1. függelék 177. módosításának, a 2. függelék 47. módosításának, a 8. függelék 108. módosításának, a 10. függelék V. kötete 90. módosításának, valamint a 10. függelék új VI. kötetének elfogadása tekintetében az uniós álláspontnak ezeket a módosításokat teljes egészükben támogatnia kell. Ezt az álláspontot az Unió azon tagállamai képviselik az Unió nevében együttesen eljárva, amelyek tagjai az ICAO Tanácsnak.

               (8)Elfogadásuk után a Chicagói Egyezmény 1., 2., 8. és 10. függelékének módosításai valamennyi ICAO-tagállamra nézve kötelező érvényűek lesznek, beleértve az összes uniós tagállamot is, a Chicagói Egyezményben meghatározott feltételek mellett és között.

               (9)A Chicagói Egyezmény 38. cikke értelmében bármely állam, amely nem tartja lehetségesnek, hogy valamely nemzetközi szabványt vagy eljárást minden tekintetben betartson, saját szabályát vagy eljárását valamely nemzetközi szabvánnyal vagy eljárással teljesen összhangba hozza, illetőleg amely szükségesnek tartja olyan szabály vagy gyakorlat elfogadását, amely valamely kérdésben eltér a nemzetközi szabványban foglalt szabálytól vagy gyakorlattól, haladéktalanul tájékoztatja az ICAO-t saját gyakorlata és a nemzetközi szabványban meghatározott gyakorlat közötti eltérésekről.

               (10)A Chicagói Egyezmény 90. cikke értelmében bármely ilyen függelék vagy annak módosítása az ICAO szerződő államainak való megküldésétől számított három hónap – vagy az ICAO Tanács által esetlegesen előírt hosszabb időtartam – elteltével lép hatályba, kivéve, ha időközben az ICAO szerződő államainak többsége ellenvéleményt jelent be.

               (11)Miután az ICAO Tanács elfogadta az 1. függelék 177. módosítását, a 2. függelék 47. módosítását, a 8. függelék 108. módosítását, a 10. függelék V. kötetének 90. módosítását és az 10. függelék új VI. kötetét, és azt az ICAO főtitkára az ICAO eljárása szerint körlevélben közzétette, az Unió álláspontjának annak kell lennie, hogy nem jelent be ellenvéleményt és értesítést küld a módosításoknak való megfelelésről. Amennyiben az uniós szabályozás eltérne az újonnan elfogadott szabványoktól és ajánlott gyakorlatoktól az említett szabványok és ajánlott gyakorlatok alkalmazásának tervezett kezdőnapját, azaz 2024. november 28-át követően, az ICAO-t értesíteni kell a szóban forgó szabványok és ajánlott gyakorlatoktól való eltérésről. Ezt az álláspontot az Unió valamennyi tagállama képviseli,

               ELFOGADTA EZT A HATÁROZATOT:

               1. cikk

               (1)Az ICAO Tanács 222. ülésén vagy azt követő bármely ülésén az Unió által képviselendő álláspont az, hogy a Chicagói Egyezmény 1. függelékének javasolt 177. módosítását, 2. függelékének javasolt 47. módosítását, 8. függelékének javasolt 108. módosítását, 10. függeléke V. kötetének javasolt 90. módosítását és a 10. függelék új VI. kötetének elfogadását teljes egészükben támogatni kell.

               (2)Feltéve, hogy az ICAO Tanács lényegi változtatás nélkül elfogadja az (1) bekezdésben említett, a Chicagói Egyezmény 1. függelékének javasolt 177. módosítását, 2. függelékének javasolt 47. módosítását, 8. függelékének javasolt 108. módosítását, 10. függeléke V. kötetének javasolt 90. módosítását és a 10. függelék új VI. kötetét, az Unió nevében képviselendő álláspont az, hogy az Unió ne jelentsen be ellenvéleményt, és az ICAO vonatkozó körleveleire válaszul küldjön értesítést az elfogadott intézkedésnek való megfelelésről. Amennyiben az uniós szabályozás eltérne az újonnan elfogadott szabványoktól és ajánlott gyakorlatoktól az említett szabványok és ajánlott gyakorlatok alkalmazásának tervezett kezdőnapját, azaz 2024. november 28-át követően, az ICAO-t értesíteni kell a szóban forgó szabványok és ajánlott gyakorlatoktól való eltérésről.

               2. cikk

               Az 1. cikk (1) bekezdésében említett álláspontot az Unió azon tagállamai képviselik közösen eljárva, amelyek tagjai az ICAO Tanácsnak.

               Az 1. cikk (2) bekezdésében említett álláspontot az Unió valamennyi tagállama képviseli.

               3. cikk

               Ennek a határozatnak a tagállamok a címzettjei.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Bizottság 748/2012/EU rendelete (2012. augusztus 3.) a légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról (HL L 224., 2012.8.21., 1. o.).

                     (2)

                        A Bizottság 1321/2014/EU rendelete (2014. november 26.) a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról (HL L 362., 2014.12.17., 1. o.).

                     (3)

                        A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).

                     (4)

                        A Bizottság 965/2012/EU rendelete (2012. október 5.) a légi járművek üzemben tartásához kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról (HL L 296., 2012.10.25., 1. o.).

                     (5)

                        A Bizottság 452/2014/EU rendelete (2014. április 29.) a harmadik országbeli üzemeltetők légiközlekedési tevékenységére vonatkozó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 133., 2014.5.6., 12. o.).

                     (6)

                        A Bizottság (EU) 2017/373 végrehajtási rendelete (2017. március 1.) a légiforgalmi szolgáltatást/léginavigációs szolgálatokat és más légiforgalmi szolgáltatási hálózati funkciókat és azok felügyeletét ellátó szolgáltatókra vonatkozó közös követelmények meghatározásáról, valamint a 482/2008/EK rendelet, az 1034/2011/EU, az 1035/2011/EU és az (EU) 2016/1377 végrehajtási rendelet hatályon kívül helyezéséről, továbbá a 677/2011/EU rendelet módosításáról (HL L 62., 2017.3.8., 1. o.).

                     (7)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 64. pont.

                     (8)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (9)

                        A Bizottság 748/2012/EU rendelete (2012. augusztus 3.) a légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról (HL L 224., 2012.8.21., 1. o.).

                     (10)

                        A Bizottság 1321/2014/EU rendelete (2014. november 26.) a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról (HL L 362., 2014.12.17., 1. o.).

                     (11)

                        A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).

                     (12)

                        A Bizottság 965/2012/EU rendelete (2012. október 5.) a légi járművek üzemben tartásához kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról (HL L 296., 2012.10.25., 1. o.).

                     (13)

                        A Bizottság 452/2014/EU rendelete (2014. április 29.) a harmadik országbeli üzemeltetők légiközlekedési tevékenységére vonatkozó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 133., 2014.5.6., 12. o.).

                     (14)

                        A Bizottság (EU) 2017/373 végrehajtási rendelete (2017. március 1.) a légiforgalmi szolgáltatást/léginavigációs szolgálatokat és más légiforgalmi szolgáltatási hálózati funkciókat és azok felügyeletét ellátó szolgáltatókra vonatkozó közös követelmények meghatározásáról, valamint a 482/2008/EK rendelet, az 1034/2011/EU, az 1035/2011/EU és az (EU) 2016/1377 végrehajtási rendelet hatályon kívül helyezéséről, továbbá a 677/2011/EU rendelet módosításáról (HL L 62., 2017.3.8., 1. o.).

                     (15)

                        A Bizottság 748/2012/EU rendelete (2012. augusztus 3.) a légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról (HL L 224., 2012.8.21., 1. o.).

                     (16)

                        A Bizottság 1321/2014/EU rendelete (2014. november 26.) a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról (HL L 362., 2014.12.17., 1. o.).

                     (17)

                        A Bizottság 1178/2011/EU rendelete (2011. november 3.) a polgári légi közlekedéshez kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 311., 2011.11.25., 1. o.).

                     (18)

                        A Bizottság 965/2012/EU rendelete (2012. október 5.) a légi járművek üzemben tartásához kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról (HL L 296., 2012.10.25., 1. o.).

                     (19)

                        A Bizottság 452/2014/EU rendelete (2014. április 29.) a harmadik országbeli üzemeltetők légiközlekedési tevékenységére vonatkozó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 133., 2014.5.6., 12. o.).

                     (20)

                        A Bizottság (EU) 2017/373 végrehajtási rendelete (2017. március 1.) a légiforgalmi szolgáltatást/léginavigációs szolgálatokat és más légiforgalmi szolgáltatási hálózati funkciókat és azok felügyeletét ellátó szolgáltatókra vonatkozó közös követelmények meghatározásáról, valamint a 482/2008/EK rendelet, az 1034/2011/EU, az 1035/2011/EU és az (EU) 2016/1377 végrehajtási rendelet hatályon kívül helyezéséről, továbbá a 677/2011/EU rendelet módosításáról (HL L 62., 2017.3.8., 1. o.).